พิธีใหญ่ อัญเชิญพระบรมสารีริกธาตุ-เครื่องสักการะพระราชทาน สู่สถูปปรินิพพาน
พระครูนรนาถเจติยาภิรักษ์ (สมพงศ์) ผู้ปฏิบัติหน้าที่ดูแลวัดไทยกุสินาราเฉลิมราชย์ เมืองกุสินารา รัฐอุตตรประเทศ สาธารณรัฐอินเดีย เผยว่า ตามที่พระธรรมโพธิวงศ์ (วีรยุทฺโธ) เจ้าอาวาสวัดไทยพุทธคยา ในฐานะหัวหน้าพระธรรมทูตไทยสายอินเดีย เนปาล ได้จัดให้มีการประกอบพิธีอัญเชิญพระบรมสารีริกธาตุ และพระพุทธรูปปางปรินิพพาน พร้อมเครื่องราชสักการะพระราชทานของในหลวงรัชกาลที่ 10 พระบรมวงศานุวงศ์และสมเด็จพระสังฆราชสกลมหาสังฆปรินายก จากวัดไทยกุสินาราฯ ไปยังสาลวโนทยาน สถูปปรินิพพาน ต่อไปยังมกุฏพันธเจดีย์ สถานที่ถวายพระเพลิง,สำหรับปีนี้ พิธีผ่านไปอย่างยิ่งใหญ่กว่าทุกปีผ่านมา ท่ามกลางความชื่นชมของชาวอินเดียที่แห่กันออกมาร่วมงานอย่างคับคั่ง ถึงกับต้องปิดถนนตลอดเส้นทางยาวหลายกิโลเมตร โดยมีคณะสงฆ์ชั้นผู้ใหญ่มาร่วมในพิธีจำนวนมาก อาทิ พระพรหมวชิรญาณ กรรมการมหาเถรสมาคม เจ้าอาวาสวัดยานนาวา ผู้ปฏิบัติหน้าที่ดูแลพระธรรมทูตไทยไปต่างประเทศ เป็นประธานฝ่ายสงฆ์ พระธรรมปัญญาบดี อธิบดีสงฆ์วัดมหาธาตุยุวราชรังสฤษฏิ์ พระธรรมโพธิวงศ์ (วีรยุทฺโธ) และมีนายชุตินทร คงศักดิ์ เอกอัครราชทูต ณ กรุงนิวเดลี เป็นประธานฝ่ายฆราวาส นอกจากนี้ยังมี เจ้ามัลละกษัตริย์ พร้อมพระราชินี พระราชโอรส พระราชธิดา นำพระบรมวงศานุวงศ์ ข้าราชบริพาร ช้าง ม้าและรถโบราณมาร่วมในพิธีด้วย,พร้อมกันนี้ คณะพระธรรมทูตไทยยังได้จัดให้มีพิธีเทกระจาดแจกทาน มอบทุนการศึกษาและอุปกรณ์การศึกษาจำนวน 650 ชุดแก่เยาวชนเมืองกุสินารา ขณะเดียวกันก็ได้จัดให้มีการ มอบเครื่องดนตรีแก่ผู้ชนะเลิศการแข่งขันร้องเพลงสรรเสริญพระพุทธเจ้า มอบอุปกรณ์เครื่องเขียนแก่ผู้ชนะเลิศการแข่งขันวาดภาพระบายสีพระพุทธเจ้ามหาศาสดาโลก รวมไปถึงการเปิดคลินิกรักษาฟรีแก่ชาวเดียผู้ยากไร้อีกด้วย โดยมีพระเทพปฏิภาณกวี ผู้ช่วยเจ้าอาวาสวัดประยุรวงศวาส นายณรงค์ฤทธิ์ เอี่ยมเจริญ ประธานมูลนิธิวัดไทยกุสินาราฯ นายไพศาล คุณผลิน จากบริษัทไทยพัฒนาประกันภัยจำกัด ร่วมในพิธี
พระธรรมทูตไทย จัดพิธีอัญเชิญพระบรมสารีริกธาตุ พร้อมเครื่องสักการะพระราชทาน จากสถานที่ปรินิพพานไปยังสถานที่ถวายพระเพลิง พร้อมแจกทานและมอบทุนการศึกษาแก่เยาวชนชาวอินเดีย ที่เมืองกุสินารา 
อัญเชิญพระบรมสารีริกธาตุ,พระธรรมทูต,วัดไทยกุสินาราเฉลิมราชย์,ข่าวทั่วไป